இந்த வெற்றி சுஜாவின் போராட்டத்திற்காக கிடைத்த பரிசா எனத் தெரியாது. கிரிக்கெட்டில் பின்பற்றப்படும் Duckworth–Lewis முறையை விடவும் சிக்கலானது பிக்பாஸ் பின்பற்றும் விதிமுறைகள். சுஜா அணிக்கு பத்து மதிப்பெண்கள் கிடைத்தன. கோயில் தேங்காய் போல அவர்களுக்குள்ளேயே அடித்துக் கொள்ளலாம் என்று பிக்பாஸ் அறிவித்து விட்டதால் ‘யார் யாருக்கு எவ்வளவு மதிப்பெண்கள்’ என்பதை ஆலோசித்தனர். ‘பத்தை மூன்றாக வகுத்து எடுத்துக் கொள்ளலாமே’ என்று ஆலோசனை தந்தார் பெண் ராமானுஜம் சுஜா. 10 என்கிற மதிப்பை மூன்றால் வகுத்தால் என்ன விடை என்பதை இணையத்தில் சற்று தேடிப் பார்த்தேன். 3.33333333333 உள்ளிட்டு பல விடைகளைப் பார்த்ததில் தலை சற்று ‘கிர்’ என்று ஆனதால் விட்டு விட்டேன். சிறுவயதிலிருந்தே கணக்கிற்கும் எனக்கும் அத்தனை நட்பில்லை.